b'\n_START_ARTICLE_\nSk\xc3\xb8elv\n_START_PARAGRAPH_\nSk\xc3\xb8elv er den nest st\xc3\xb8rste bygda i S\xc3\xb8rreisa kommune i Troms, og ligger om lag 4 kilometer vest for kommunesentret, ved Sk\xc3\xb8elvas utl\xc3\xb8p i Reisafjorden. Stedet har egen barnehage, sm\xc3\xa5skole (1.-4. klasse) og idrettslag. Her ligger dessuten Sk\xc3\xb8elv kapell. Sk\xc3\xb8elv er sammenvokst med nabobygda Bakkejord i \xc3\xb8st. Det er dessuten bebyggelse et godt stykke innover i Sk\xc3\xb8elvdalen. Innbefattet de n\xc3\xa6rliggende grendene Bakkejord, Sk\xc3\xb8elvdal og Sm\xc3\xb8rsg\xc3\xa5rd har Sk\xc3\xb8elv i overkant av 500 innbyggere._NEWLINE_Sk\xc3\xb8elv er et viktig knutepunkt i kommunen. Fylkesvei 84, med endepunkt i S\xc3\xb8rreisa i \xc3\xb8st, g\xc3\xa5r gjennom bygda og fortsetter s\xc3\xb8rvestover gjennom Sk\xc3\xb8elvdalen til Salangen. I sentrum av bygda svinger Fv211 av fra fylkesvei 84, og f\xc3\xb8lger Solbergfjorden vestover mot Espenes og Br\xc3\xb8stadbotn i Dyr\xc3\xb8y.\n_START_SECTION_\nEtymologi\n_START_PARAGRAPH_\nG\xc3\xa5rden Reisu i sudra bothnenom har f\xc3\xa5tt navn etter elva med samme navn. Elvenavnet Reisa betegner ei elv som p\xc3\xa5 kort tid f\xc3\xa5r stor vannf\xc3\xb8ring og dermed ofte gj\xc3\xb8r stor skade i flomtiden. Navnet har sin rot i det gammelnorske ordet risa, som betyr \xc3\xa5 reise eller stige. Mye tyder p\xc3\xa5 at denne g\xc3\xa5rden er den samme som i 1567 har navnet Skadelffuinn, senere skrevet Schodelffen og Sk\xc3\xb8elv. Etter svartedauden har sannsynligvis elvenavnet Reisa g\xc3\xa5tt over til \xc3\xa5 bli navn p\xc3\xa5 fjorden. Det grunne partiet av fjorden fikk navnet Grunnreisa. Bygda rundt fjorden fikk ogs\xc3\xa5 navnet Reisa. Prefikset S\xc3\xb8r- kom til senere for \xc3\xa5 skille denne bygda fra bygda med sammen navn lenger nord, som fikk navnet Nordreisa.'